recursal/SuperWikiNEXT-32B huggingface dataset:
**การโฆษณาทางโทรศัพท์ที่ไม่พึงปรารถนา** หรือ **การขายโดยผู้ลงทุนมิได้ร้องขอ** (เยอรมัน: ***unerwünschte werbeanrufe**, อุนแอร์วึนชเทอ แวร์เบอันรูเฟอ*; อังกฤษ: **cold calling**; จีน: **意外访问**; พินอิน: *yìwàifǎngwèn, อี้ไว่ฟั่งเวิ่น*) คือ เป็นกระบวนการเข้าถึงลูกค้าหรือผู้ใช้บริการกลุ่มหมายโดยเฉพาะทางโทรศัพท์เพื่อโฆษณาประชาสัมพันธ์โดยลูกค้าหรือผู้ใช้บริการไม่ได้คาดหมาย

ในภาษาอังกฤษ ใช้คำว่า "cold" เนื่องเพราะผู้รับโทรศัพท์มิได้คาดหวังการติดต่อเช่นนั้น

|  |
| --- |
|  |

เยอรมนี
-------

เพื่อแก้ไขปัญหาดังกล่าว ในสหพันธ์สาธารณรัฐเยอรมนีได้มีการออก "รัฐบัญญัติว่าด้วยการควบคุมการโฆษณาทางโทรศัพท์ที่ไม่ได้รับความยินยอมจากเจ้าของหมายเลขและการส่งเสริมการคุ้มครองผู้บริโภคในการประกอบกิจการบางรูปแบบ" (เยอรมัน: *Gesetz zur Bekämpfung unerlauter Telefonwerbung und zur Verbesserung des Verbraucherschutzes bei besonderen Vertriebsformen*) มีผลใช้บังคับเมื่อวันที่ 4 สิงหาคม พ.ศ. 2552 เป็นต้นมา สาระสำคัญของรัฐบัญญัติ เป็นการ

1. แก้ไขเพิ่มเติม เบือร์แกร์ลิชส์เกเซทซ์บุค (เยอรมัน: *Bürgerliches Gesetzbuch*) หรือ ประมวลกฎหมายแพ่งเยอรมัน เกี่ยวกับการบอกเลิกสัญญาบริการ โดยผู้บริโภคมีโอกาสบอกเลิกสัญญาที่ตกลงเข้าทำสัญญาทางโทรศัพท์เพิ่มมากขึ้น กับทั้งสามารถบอกเลิกรับหนังสือพิมพ์ นิตยสาร หรือวารสารโดยให้มีผลในอนาคตได้ด้วย หากว่าสัญญารับสิ่งพิมพ์ดังกล่าวได้กระทำผ่านโทรศัพท์ อินเทอร์เน็ต หรือจดหมายอิเล็กทรอนิกส์ และการบอกเลิกได้มีภายในสองสัปดาห์นับแต่วันแสดงเจตนาทำสัญญา หรือภายในหนึ่งเดือนนับแต่วันแสดงเจตนาทำสัญญาในกรณีทำสัญญาเป็นลายลักษณ์อักษร

2. แก้ไข "รัฐบัญญัติควบคุมการค้าที่ไม่เป็นธรรม" (เยอรมัน: *Gesetz gegen den unlauteren Wettbewerb*) โดยห้ามโฆษณาทางโทรศัพท์ก่อนได้รับความยินยอมอันชัดแจ้งและเป็นการล่วงหน้าจากผู้บริโภค หากฝ่าฝืนระวางโทษปรับทางปกครองไม่เกินห้าหมื่นยูโร

3. แก้ไข "รัฐบัญญัติว่าด้วยโทรคมนาคมและการสื่อสาร" (เยอรมัน: *Telekommunikationsgesetz*) ให้ถือว่าโฆษณาที่ฝากหมายเลขให้ติดต่อกลับเป็นการก่อความเดือดร้อนรำคาญ

สหราชอาณาจักร
-------------

ในสหราชอาณาจักร รัฐบาลมีบริการขึ้นทะเบียนเลขหมายที่ไม่ต้องการโทรศัพท์มาโฆษณาประชาสัมพันธ์ เรียก "บริการขึ้นทะเบียนระงับการโฆษณาทางโทรศัพท์ที่ไม่พึงปรารถนา" (อังกฤษ: Anti-Cold Calling Register to Help Stop Unwanted Marketing Calls) เปิดบริการทั้งทางเว็บไซต์ ทางโทรศัพท์ และทางอื่น ๆ โดยไม่เสียค่าใช้จ่าย

สหรัฐอเมริกา
------------

ในสหรัฐอเมริกา รัฐบาลกลางก็จัดให้มีบริการขึ้นทะเบียนอย่างเดียวกัน เรียก "บัญชีรัฐบาลกลางแห่งสหรัฐอเมริกา ว่าด้วยเลขหมายที่ห้ามโทรศัพท์หา" (อังกฤษ: US Federal Do Not Call List) เปิดบริการทั้งทางเว็บไซต์ ทางโทรศัพท์ และทางอื่น ๆ โดยไม่เสียค่าใช้จ่ายเช่นกัน

เชิงอรรถ
--------

1. 1 2  วรนารี สิงห์โต, 2553 : ออนไลน์.
2. ↑  ประกาศคณะกรรมการกำกับหลักทรัพย์และตลาดหลักทรัพย์ฯ, 2547 : ออนไลน์.

อ้างอิง
-------

  

* "ประกาศคณะกรรมการกำกับหลักทรัพย์และตลาดหลักทรัพย์ ที่ กข. 42/2547 เรื่อง หลักเกณฑ์ เงื่อนไข และวิธีการในการเป็นนายหน้าซื้อขายหลักทรัพย์ การค้าหลักทรัพย์และการจัดจำหน่ายหลักทรัพย์ที่เป็นหน่วยลงทุน ลงวันที่ 3 สิงหาคม พ.ศ. 2547". (2547, 20 สิงหาคม). *ราชกิจจานุเบกษา,* (เล่ม 121, ตอนพิเศษ 92 ง). หน้า 52. [ออนไลน์]. เข้าถึงได้จาก: <คลิก>. (เข้าถึงเมื่อ: 25 มกราคม 2552).
* วรนารี สิงห์โต. (2553). *การควบคุมโทรศัพท์ที่ไม่พึงปรารถนาในระบบกฎหมายเยอรมัน.* [ออนไลน์]. เข้าถึงได้จาก: <คลิก>. (เข้าถึงเมื่อ: 25 มกราคม 2552).
**รัฐในอารักขาโบฮีเมียและมอเรเวีย** (เยอรมัน: *Protektorat Böhmen und Mähren*; เช็ก: *Protektorát Čechy a Morava*) เป็นรัฐในอารักขาของนาซีเยอรมนีได้ก่อตั้งเมื่อวันที่ 16 มีนาคม ค.ศ. 1939 ภายหลังจากเยอรมนียึดครองเชโกสโลวาเกีย เมื่อวันที่ 15 มีนาคม ค.ศ. 1939 ในช่วงก่อนหน้านี้ ภายหลังข้อตกลงมิวนิก เมื่อเดือนกันยายน ค.ศ. 1938, นาซีเยอรมนีได้รวมซูเดเทินลันด์ ดินแดนเช็กมาเป็นไรชส์เกา (ตุลาคม ค.ศ. 1938)

ประชากรของรัฐในอารักขาส่วนใหญ่เป็นชาวเช็ก ในขณะที่ซูเดเทินลันด์นั้นมีประชากรชาวเยอรมันเป็นส่วนใหญ่ ภายหลังจากการก่อตั้งรัฐอิสระของสาธารณรัฐสโลวักที่ 1 เมื่อวันที่ 14 มีนาคม ค.ศ. 1939 และเยอรมนีได้เข้ายึดครองรัฐตกค้างของชาวเช็กในวันถัดมา อดอล์ฟ ฮิตเลอร์ได้สถาปนาก่อตั้งขึ้นเมื่อวันที่ 16 มีนาคม ค.ศ. 1939 โดยการป่าวประกาศคำแถลงการณ์จากปราสาทปราก

รัฐบาลเยอรมันได้มีเหตุผลในการเข้าแทรกแซงโดยกล่าวอ้างว่าเชโกสโลวาเกียกำลังถดถอยไปในสภาวะที่ยุ่งเหยิงสับสนวุ่นวายในขณะที่ประเทศกำลังประสบกับความแตกแยกกันในทางด้านเชื้อชาติ และกองทัพเยอรมันได้พยายามที่จะฟื้นฟูความสงบเรียบร้อยในภูมิภาคนั้น เชโกสโลวาเกียในช่วงสมัยเวลานั้นภายใต้การนำของประธานาธิบดี Emil Hácha ได้ดำเนินการตามนโยบายต่างประเทศในการสนับสนุนเยอรมนี; อย่างไรก็ตาม, เมื่อได้เข้าพบกับฟือเรอร์แห่งเยอรมนี อดอล์ฟ ฮิตเลอร์ (15 มีนาคม ค.ศ. 1939) Hácha ได้ยินยอมต่อข้อเรียกร้องของเยอรมนีและออกประกาศคำแถลงการณ์ที่ได้ระบุไว้ในแง่ของเหตุการณ์ที่เขาได้ยอมรับว่าเยอรมนีจะเป็นผู้ตัดสินชะตากรรมของชาวเช็ก ฮิตเลอร์ได้ยอมรับการประกาศคำแถลงการณ์ของ Hácha และได้ประกาศว่าเยอรมนีจะมอบให้แก่ประชาชนชาวเช็กคือรัฐอารักขาที่เป็นอิสระที่ปกครองโดยชนเชื้อชาติเช็ก Hácha ก็ได้รับการแต่งตั้งให้เป็นประธานาธิบดีแห่งรัฐอารักขาในวันเดียวกัน

รัฐในอารักขานี้เป็นดินแดนที่ปกครองตนเองภายใต้การบริหารของนาซีซึ่งรัฐบาลเยอรมนีได้ถือว่าเป็นส่วนหนึ่งของไรช์เยอรมันใหญ่ การดำรงของรัฐได้สิ้นสุดลงด้วยการยอมจำนนของเยอรมนีต่อสัมพันธมิตรในปี ค.ศ. 1945

อ้างอิง
-------

1. ↑  Lemkin, Raphaël (1944). *Axis Rule in Occupied Europe*. Harold Bold Verlag. p. 343. ISBN 9781584779018.
**ประเภณี** (อังกฤษ: tradition) เป็นกิจกรรมที่มีการปฏิบัติสืบเนื่องกันมา เป็นเอกลักษณ์และมีความสำคัญต่อสังคม เช่น การแต่งกาย ภาษา วัฒนธรรม ศาสนา ศิลปกรรม กฎหมาย คุณธรรม ความเชื่อ ฯลฯ อันเป็นบ่อเกิดของวัฒนธรรมของสังคมเชื้อชาติต่างๆ กลายเป็นประเพณีประจำชาติและถ่ายทอดกันมาโดยลำดับ หากประเพณีนั้นดีอยู่แล้วก็รักษาไว้เป็นวัฒนธรรมประจำชาติ

ความหมายของประเพณี
------------------

พระยาอนุมานราชธน ได้ให้ความหมายของคำว่าประเพณีไว้ว่า ประเพณี คือ ความประพฤติที่ชนหมู่หนึ่งอยู่ในที่แห่งหนึ่งถือเป็นแบบแผนกันมาอย่างเดียวกัน และสืบต่อกันมานาน ถ้าใครในหมู่ประพฤติออกนอกแบบก็ผิดประเพณี หรือผิดจารีตประเพณี 

คำว่าประเพณี ตามพจนานุกรมฉบับบัณฑิตยสถาน ได้กำหนดความหมายประเพณีไว้ว่า ขนบธรรมเนียมแบบแผน ซึ่งสามารถแยกคำต่างๆ ออกได้เป็น ขนบ มีความหมายว่า ระเบียบแบบอย่าง ธรรมเนียมมีความหมายว่า ที่นิยมใช้กันมา และเมื่อนำมารวมกันแล้วก็มีความหมายว่า ความประพฤติที่คนส่วนใหญ่ ยึดถือเป็นแบบแผน และได้ทำการปฏิบัติสืบต่อกันมา จนเป็นต้นแบบที่จะให้คนรุ่นต่อๆ ไปได้ประพฤติปฏิบัติตามกันต่อไป

โดยสรุปแล้ว **ประเพณี** หมายถึง ระเบียบแบบแผนที่กำหนดพฤติกรรมในสถานการณ์ต่างๆ ที่คนในสังคมยึดถือปฏิบัติสืบกันมา ถ้าคนใดในสังคมนั้นๆฝ่าฝืนมักถูกตำหนิจากสังคม ลักษณะประเพณีในสังคมระดับประเทศชาติ มีทั้งประสมกลมกลืนเป็นอย่างเดียวกัน และมีผิดแปลกกันไปบ้างตามความนิยมเฉพาะท้องถิ่น แต่โดยมากย่อมมีจุดประสงค์ และวิธีการปฏิบัติเป็นอันหนึ่งอันเดียวกัน มีเฉพาะส่วนปลีกย่อยที่เสริมเติมแต่งหรือตัดทอนไปในแต่ละท้องถิ่น สำหรับประเพณีไทยมักมีความเกี่ยวข้องกับความเชื่อในพระพุทธศาสนาและพราหมณ์มาแต่โบราณ

ดูเพิ่ม
-------

* รายชื่อประเพณีไทย

อ้างอิง
-------

1. ↑  พระยาอนุมานราชธน. **วัฒนธรรมและประเพณีต่างๆของไทย.** พระนคร : คลังวิทยา, 2514,หน้า 37.
**รองอำมาตย์ตรี นิยม ทองชิตร์** เกิดเมื่อวันที่ 2 มกราคม พ.ศ. 2452 ที่กรุงเทพมหานคร ในวัยเด็กเรียนหนังสือที่โรงเรียนสวนกุหลาบวิทยาลัย ร่วมห้องเดียวกับ หม่อมราชวงศ์เสนีย์ ปราโมช ในชั้น ม.ศ. 5 ในปี พ.ศ. 2464 ได้รับแต่งตั้งให้เป็น "นายหมู่ลูกเสือเอก" นิยม ทองชิตร์ เป็นนักเรียนที่เชี่ยวชาญในเรื่องกีฬาเป็นอย่างมาก โดยเฉพาะกีฬาประเภทศิลปะการต่อสู้ป้องกันตัว เช่น มวยไทย, มวยสากล และยูโด โดยในขณะนั้นทางโรงเรียนได้ริเริ่มสร้างสนามมวยขึ้น ซึ่งนับเป็นยุคเริ่มแรกของมวยสากลในประเทศไทยด้วย โดยมีพระยานนทธิเสนสุเรนทร์ภักดีเป็นนายสนาม และระดมนักมวยฝีมือดีจากจังหวัดต่าง ๆ เข้ามาชกแข่งขันกัน 

ทาง นิยม ทองชิตร์ เป็นนักมวยระดับแชมป์ของกระทรวงธรรมการ (กระทรวงศึกษาธิการในปัจจุบัน) เป็นนักมวยในสังกัดของพระยาโอวาทหัตถกิจ ได้จัดให้นิยมชกกับ ยัง หาญทะเล ในแบบมวยคาดเชือก ที่สนามของโรงเรียน ซึ่งนิยมเอาชนะไปได้เพียงยกแรก ด้วยการจับคอหาญล็อกคอไม่ยอมปล่อย จึงทำให้มีบรรดานักเรียนรุ่นใหญ่ที่เก่งทางยูโด หันมาชกมวยสากลกันเป็นจำนวนมาก เช่น ทิม อติเปรมานนท์, จีน พลจันทร์, เธียร ทองจู, ประสิทธิ์ บุญญารมย์ เป็นต้น ซึ่งหลายคนต่อมากลายเป็นนักมวยชื่อดังในเวลาต่อมา

ทางด้าน นิยม ทองชิตร์ ได้ชกมวยไทยคาดเชือกอีกครั้งกับผู้คุมนักโทษในเรือนจำอยุธยาชื่อ ครูขันธ์ และสามารถเอาชนะน็อกครูขันธ์ได้ไปอย่างสวยงาม ได้ชื่อเสียงและเงินรางวัลมากมาย ซึ่งก็นำไปบำรุงกิจการกองลูกเสือของโรงเรียนเสียหมด 

ทางนั้นจึงได้ทุนไปศึกษาต่อยังประเทศอังกฤษ โดยพักอยู่ในกรุงลอนดอน ค่าใช้จ่ายกินอยู่ทั้งหมดเป็นคนออกเอง และได้ฝึกฝนวิชามวยสากลอย่างเป็นทางการอย่างจริงจัง และขึ้นชกมวยสากลสมัครเล่นในนามของสโมสรที่สังกัดอยู่ร่วม 10 กว่าครั้ง มีแพ้เพียง 3 ครั้ง

เมื่อกลับมา ได้รับราชการเป็นครูพลศึกษาสอนทั้ง มวยสากล, ยูโด, บาสเก็ตบอล ที่โรงเรียนสวนกุหลาบวิทยาลัย, โรงเรียนปทุมคงคา และโรงเรียนบ้านสมเด็จ (มหาวิทยาลัยราชภัฏบ้านสมเด็จเจ้าพระยาในปัจจุบัน) มียศที่รองอำมาตย์ตรี จนถึงปี พ.ศ. 2497 ได้ลาออกจากราชการและมาทำงานอยู่ที่บริษัทเทวกรรมโอสถ ในซอยกิ่งเพชร ถนนเพชรบุรี จึงได้ร่วมกับนายห้าง ทองทศ อินทรทัต ก่อตั้งค่ายมวย "กิ่งเพชร" ขึ้นมา และได้ทำการฝึกสอน โผน กิ่งเพชร จนกลายเป็นแชมป์โลกคนแรกของไทยในที่สุด

นอกจากนี้ นิยม ทองชิตร์ ยังได้ทำหน้าที่เป็นเทรนเนอร์ให้นักมวยร่วมสมัยอีกหลายคน เช่น ศุภชัย พิณฑุวัฒนะ, ไท กิ่งเพชร, เปลี่ยน กิ่งเพชร, ศักดิ์ชาย อารุณ, สาริกา ยนตรกิจ เป็นต้น

ต่อมาได้เกิดขัดใจกับโผนและนายห้างทองทศ จึงได้แยกออกตัวออกมา คิดจะตั้งค่ายมวยเป็นของตัวเอง แต่ก็ประสบกับปัญหาบาดเจ็บที่ชายโครง ถึงขนาดต้องรับการผ่าตัดหลายครั้งที่โรงพยาบาลพระมงกุฎเกล้า และท้ายที่สุดก็เสียชีวิตด้วยอาการแทรกซ้อนน้ำท่วมปอดในวันที่ 19 มีนาคม พ.ศ. 2529 สิริอายุได้ 77 ปี 

นิยม ทองชิตร์ ถือได้ว่าเป็นปูชนียบุคคลสำคัญในวงการมวยและวงการกีฬาของไทยคนหนึ่ง ซึ่งบุคคลในวงการมวยและสื่อมวลชนมักเรียกชื่อติดปากว่า **ครูนิยม** หรือ **อาจารย์นิยม** ขณะที่โผนและภรรยาจะเรียกว่า **พ่อ**

อ้างอิง
-------

1. ↑  "กีฬายูยิตสู มิใช่เกิดใหม่...อ.นิยม ทองชิตร์ ได้เคยเขียนตำรามวยญูญิตสูแล้ว | OK NATION". *www.oknation.net* (ภาษาอังกฤษ).
2. ↑  อาว์สังข์, ปรมาจารย์มวยโลก นิยม ทองชิตร ผู้สร้างแชมป์โลกคนแรกของเมืองไทย หน้า 22-25 มวยโลก ฉบับที่ 755 (24 กุมภาพันธ์-2 มีนาคม พ.ศ. 2542)
**พระธาตุอิงฮัง** (พระธาตุอีงฮัง) หรือพระสาลรัตนเจดีย์เป็นเจติยสถานสำคัญในพระพุทธศาสนาเถรวาทของชนชาติลาวทั้งสองฝั่งโขง ตั้งอยู่ที่วัดธาตุอิงฮัง บ้านธาตุอิงฮัง นครไกสอนพมวิหาน (เมืองคันทะบูลีเดิม) แขวงสะหวันนะเขด (แขวงสุวรรณเขต) สร้างขึ้นโดยพระยาสุมินทราช (สุมินทะลาด) เมื่อ พ.ศ. ๖๐๐ ในสมัยอาณาจักรสีโคตตบูรหรือสีโคดตะบอง บ้างระบุว่าสร้างในราว พ.ศ. ๔๐๐ โดยเชื่อว่าเป็นพระธาตุคู่แฝดกับพระธาตุพนม คำว่า "อิงฮัง" เป็นภาษาลาวตรงกับภาษาไทยว่า "พิงรัง" ตำนานอุรังคธาตุระบุว่าสร้างขึ้นเพื่อระลึกถึงสถานที่ประทับพิงต้นรังหรือต้นสาละของพระพุทธเจ้าเพื่อพักเหนื่อยเมื่อคราวเสด็จไปรับบิณฑบาตโปรดพระยาติโคตรบูร (สีโคดตะบอง) ในเมืองสีโคตตบูร หลังพุทธปรินิพพานจึงอัญเชิญพระบรมสารีริกธาตุส่วนกระดูกสันหลังมาประดิษฐานไว้ในกู่ธาตุแห่งนี้

พระธาตุมีฐาน ๒ ชั้นรูปสี่เหลี่ยมสูง ๒๕ เมตร ได้รับอิทธิพลจากศิลปกรรมขอมและจามโบราณ ยอดทรงน้ำเต้าหรือบัวเหลี่ยมแบบล้านช้างเวียงจันทน์ จากหลักฐานทางประวัติศาสตร์และโบราณคดีชี้ว่าสร้างขึ้นในสมัยเมืองพระนครหรือนครวัดเรืองอำนาจ ต่อมาถูกดัดแปลงเป็นเทวสถานในศาสนาพราหมณ์-ฮินดูโดยเสริมเติมแต่งหลายส่วนให้เป็นศิลปะฮินดูรวมถึงรูปสลักนูนต่ำจำนวนหนึ่ง ต่อมาในสมัยอาณาจักรล้านช้างพระธาตุได้รับการบูรณปฏิสังขรณ์เมื่อ พ.ศ. ๑๘๙๒ โดยสมเด็จพระเจ้าฟ้างุ้มมหาราช (ครองราชย์ พ.ศ. ๑๘๙๖-๑๙๑๕) ต่อมาในสมัยสมเด็จพระไชยเชษฐาธิราช (ครองราชย์ พ.ศ. ๒๐๙๑-๒๑๑๔) ทรงย้ายเมืองหลวงของล้านช้างจากหลวงพระบางลงมาที่นครหลวงเวียงจันทน์จึงโปรดให้บูรณะดัดแปลงพระธาตุอิงฮังกลับไปเป็นปูชนียสถานของชาวพุทธเช่นเดิม รวมทั้งสร้างยอดพระเจดีย์ใหม่ให้เป็นศิลปะลาวหลังจากนั้นมีการบูรณะปฏิสังขรณ์ต่อมาในอีกหลายสมัยโดยรักษารูปลักษณ์เดิมสืบมาถึงปัจจุบัน

ในสมัยพระราชอาณาจักรลาวรัชกาลพระบาทสมเด็จพระเจ้ามหาชีวิตศรีสว่างวงศ์ (คองราชย์ พ.ศ. ๒๔๘๘-๒๕๐๒) หลัง พศ. ๒๔๙๒ พระธาตุอิงฮังได้รับการบูรณะอีกครั้งโดยขยายอาณาบริเวณพระธาตุให้กว้างขวางออกไป สร้างประตูโขง กมมะเลียนหรือระเบียงคดโดยรอบ และศาลาโรงธรรม

อ้างอิง
-------

1. ↑  "ไปดูงานนมัสการพระธาตุอิงฮัง ปีนี้พี่น้องชาวลาวมืดฟ้ามัวดิน". ผู้จัดการออนไลน์.

วิกิมีเดียคอมมอนส์มีสื่อที่เกี่ยวข้องกับ **พระธาตุอิงฮัง**
**ภานุวัฒน์ จันทา** ชื่อเล่น **บัว** เกิดวันที่ 14 กุมภาพันธ์ พ.ศ. 2522[] เป็นนักกีฬากองหลังฟุตซอลชาวไทย และเคยทำหน้าที่เป็นกัปตันฟุตซอลทีมชาติไทย เขาเป็นนักกีฬาผู้มีชื่อเสียงเป็นที่รู้จักของผู้ชมฟุตซอลมาอย่างยาวนาน เดิมเขาอยู่ทีมสโมสรฟุตซอล ธอส. อาร์แบค ก่อนจะย้ายเข้าร่วมสโมสรฟุตซอลแคท เทเลคอม ในเวลาต่อมา

ภานุวัฒน์เข้าแข่งขันให้แก่ทีมชาติไทยในฟุตซอลชิงแชมป์โลก 2000, 2004 และ 2008 รอบสุดท้าย ซึ่งจัดเป็นนักกีฬาฟุตซอลทีมชาติไทยที่เข้าแข่งขันฟุตซอลชิงแชมป์โลกมากที่สุดด้วยสถิติ 9 แมตช์ ร่วมกับณรงค์ศักดิ์ คงแก้ว รวมถึงใน พ.ศ. 2554 เขาเข้าแข่งขันกีฬาฟุตซอลในซีเกมส์ 2011 ที่ประเทศอินโดนีเซีย ซึ่งทีมชาติไทยสามารถครองแชมป์การแข่งขันครั้งดังกล่าว

วันที่ 18 กุมภาพันธ์ พ.ศ. 2556 ภานุวัฒน์เข้าแข่งขันให้แก่สโมสรฟุตซอลแคท เทเลคอม ในรายการยูเมะพลัสเอฟเอคัพ 2013 โดยได้พบกับสโมสรฟุตซอลราชนาวี ที่ห้างสรรพสินค้าแฟชั่นไอส์แลนด์ เลิกเล่นฟุตไปเมื่อปี2564

อ้างอิง
-------

1. ↑  ถ่ายเลือดใหม่โต๊ะเล็กไทยยังไงก็แชมป์อาเซียน อวดฟอร์ม "วิคเตอร์, เสก" คว้าตั๋วบู๊ยูเออีรอบสุดท้าย
2. ↑  แคท เอฟซี จัดเต็มได้อดีต 3 เก๋าทีมชาติเสริมแกร่ง : SMMOnline.net[*ลิงก์เสีย*]
3. ↑  ภานุวัฒน์ จันทา – สถิติการลงแข่งจากสหพันธ์ฟุตบอลระหว่างประเทศ (FIFA) (ในภาษาอังกฤษ)
4. ↑  ข้อมูลทีมฟุตซอลโลก 2012[*ลิงก์เสีย*]
5. ↑  กีฬา - ทำความรู้จัก'ศุภวุฒิ เถื่อนกลาง' ดาวเตะฟุตซอลเบอร์ 1 ทีมชาติไทย
6. ↑  "ราชนาวี" ฟอร์มโหด! ไล่ถล่ม "แคท เอฟซี" ซิวแชมป์เอฟเอคัพสมัยแรก : ข่าวสด[*ลิงก์เสีย*]
**ภาษาแอราเมอิก** (อังกฤษ: Aramaic language) เป็นภาษาตระกูลเซมิติกที่มีความเป็นมายาวนานกว่า 3,000 ปีเป็นภาษากลางของบริเวณตะวันออกใกล้ในช่วง 157 ปีก่อนพุทธศักราชถึง พ.ศ. 1243 ก่อนจะถูกแทนที่ด้วยภาษาอาหรับ ภาษาแอราเมอิกโบราณเป็นภาษาหลักของจักรวรรดิเปอร์เซีย บาบิโลเนีย และอัสซีเรีย แพร่กระจายไปจนถึงกรีซและอินเดีย หลังจากพระเจ้าอเล็กซานเดอร์มหาราชทำลายจักรวรรดิเปอร์เซีย ภาษาแอราเมอิกกลายเป็นภาษาทางการของรัฐสำคัญ ๆ ในสมัยนั้น เมื่อมีการใช้พูดแพร่หลายจึงเกิดความแตกต่างเป็นสำเนียงตะวันตกและตะวันออก เป็นภาษาเริ่มต้นของหนังสือเกี่ยวกับคัมภีร์ไบเบิลของดาเนียลและเอซรา และเป็นภาษาหลักในทัลมุด เชื่อกันว่าภาษาแอราเมอิกเป็นภาษาแม่ของพระเยซู ภาษาแอราเมอิกใหม่ยังคงใช้พูดเป็นภาษาแม่ โดยเฉพาะในหมู่ชาวอัสซีเรีย 

ภาษาแอราเมอิกเป็นภาษาสำคัญภาษาหนึ่งของชาวยิว ปรากฏในม้วนหนังสือแห่งทะเลสาบเดดซี ยังคงใช้ในพิธีสวดของชุมชนชาวคริสต์ในซีเรีย เลบานอน และอิรัก ยังคงใช้พูดโดยคนกลุ่มเล็ก ๆ ในอิหร่าน อาร์มีเนีย จอร์เจีย ซีเรีย และอิรัก โดยทั่วไปปัจจุบันเขียนด้วยอักษรซีเรียค แต่สามารถเขียนด้วยอักษรละติน อักษรฮีบรู และอักษรซีริลลิกได้

สำเนียง
-------

ภาษาแอราเมอิกอยู่ในตระกูลแอฟโฟร-เอเชียติก สาขาเซมิติก สาขาย่อยเซมิติกตะวันออกเฉียงเหนือ อยู่ในสาขาเดียวกับภาษาคานาอันไนต์และภาษาฮีบรู แต่ละสำเนียงของภาษาแอราเมอิกมีการออกเสียงต่างกันออกไป มีหน่วยพื้นฐานของเสียงต่างกันถึง 25 - 40 หน่วยเสียง โดยสำเนียงเก่าจะมีเสียงมากกว่าสำเนียงใหม่ ตัวอย่างเช่น การออกเสียงภาษาแอราเมอิกของชาวยิวจะไม่มีลำดับของพยัญชนะที่เน้นเสียง สำเนียงต่าง ๆ มักเกิดจากจากการยืมคำและอิทธิพลของภาษาข้างเคียงเช่น ภาษาอาหรับ ภาษาเคิร์ด ภาษาอาเซอรีและภาษาตุรกี

ไวยากรณ์
--------

รากศัพท์ในภาษาแอราเมอิกเป็นเช่นเดียวกับภาษากลุ่มเซมิติกทั่วไปคือเป็นรากศัพท์พยัญชนะสามตัว ซึ่งสื่อความหมายอย่างกว้าง เช่น k-t-b หมายถึงการเขียน เมื่อเพิ่มเสียงสระเข้าไประหว่างพยัญชนะจะได้ความหมายที่เปลี่ยนไป เช่น 

* Kṯāḇâ, ลายมือเขียน จารึก ตัวหนังสือ
* Kṯāḇê, คัมภีร์ไบเบิล
* Kāṯûḇâ, เลขานุการ
* Kṯāḇeṯ, ฉันเขียนแล้ว
* Eḵtûḇ, ฉันจะเขียน

คำนามแบ่งเป็นสองเพศคือบุรุษลึงค์และสตรีลึงค์ มีรูปเอกพจน์และพหูพจน์ รวมทั้งรูปทวิพจน์สำหรับนามที่ต้องอยู่เป็นคู่ ปัจจุบันนามทวิพจน์ค่อยๆหายไปจากภาษาแอราเมอิกสมัยใหม่ คำนามและคำคุณศัพท์มีสามสถานะ ซึ่งใกล้เคียงกับการกในภาษาอื่น สถานะสัมบูรณ์ เป็นรูปแบบพื้นฐานของคำนาม (เช่น, kṯâḇâ, 'ลายมือเขียน') สถานะโครงสร้างเป็นรุปแบบที่ใช้กับวลีแสดงความเป็นเจ้าของ (เช่น, kṯāḇaṯ malkṯâ, ลายมือของพระราชินี) สถานะเน้นใช้เหมือนกับคำนำหน้านามในภาษาอังกฤษ (เช่น, kṯāḇtâ, ลายมือเขียน (เน้น)) ภาษาแอราเมอิกไม่มีคำนำหน้านาม 

คำกริยาในภาษาแอราเมอิก เมื่อมีการเปลี่ยนรูปรากศัพท์จะทำให้หน้าที่ของคำเปลี่ยนไป เช่น รูปถูกกระทำ (eṯkṯeḇ, มันถูกเขียน), การเน้นหนัก (katteḇ, เขาสั่งให้เขียน'ความหมายกว้างขึ้น (aḵteḇ, เขาประพันธ์) หรือการรวมกันระหว่างหน้าที่ดังกล่าว มีสองกาลคือ กาลสมบูรณ์และกาลไม่สมบูรณ์ การเรียงประโยคโดยมากเป็นแบบกริยา-ประธาน-กรรม ภาษาแอราเมอิกในเปอร์เซียเรียงประโยคแบบ ประธาน-กรรม-กริยา แบบเดียวกับภาษาอัคคาเดีย ซึ่งเป็นอิทธพลมาจากภาษาเปอร์เซีย

อ้างอิง
-------

1. ↑  ราชบัณฑิตยสถาน, *พจนานุกรมศัพท์ศาสนาสากล อังกฤษ-ไทย ฉบับราชบัณฑิตยสถาน*, พิมพ์ครั้งที่ 3, ราชบัณฑิตยสถาน, 2552, หน้า 459

* ภาษาแอราเมอิก-omniglot.com (อังกฤษ)
ชาวอิสราเอลนิรนามผู้ละเมิดวันสะบาโต
ในหนังสือกันดารวิถี 15:32-36 **คนเก็บฟืน** (อังกฤษ: gatherer หรือ wood-gatherer; ฮีบรู: מקשש *Mekosheish* หรือ מקושש עצים, *Mekosheish Eitzim*) เป็นชาวอิสราเอลนิรนามผู้ละเมิดวันสะบาโตโดยการไปเก็บฟืนในวันสะบาโตในช่วงที่ชาวอิสราเอลอยู่ในถิ่นทุรกันดาร ชาวอิสราเอลคนอื่น ๆ เห็นจึงพาคนผู้นี้ไปอยู่ต่อหน้าโมเสส อาโรน และชุมนุมชนเพื่อพิพากษา คนผู้นี้ถูกคุมขังไว้ก่อนเพราะยังไม่รู้ว่าในกรณีดังกล่าวควรลงโทษอย่างไร ภายหลังด้วยบัญชีของพระเจ้าถึงโมเสส คนผู้นี้จึงถูกประหารด้วยการปาหินจนตายภายนอกค่าย

ในคัมภีร์ฮีบรู
--------------

ความเกี่ยวกับคนเก็บฟืนที่ละเมิดวันสะบาโตอยู่ในหนังสือกันดารวิถี:

> ขณะที่คนอิสราเอลอยู่ในถิ่นทุรกันดาร พวกเขาพบชายคนหนึ่งไปเก็บฟืนในวันสะบาโต พวกที่พบเขาเก็บฟืนก็พาเขามาหาโมเสส อาโรน และชุมนุมชนทั้งหมด เขาจึงขังคนนั้นไว้ เพราะยังไม่รู้ว่าจะทำกับเขาอย่างไร แล้วพระยาห์เวห์ตรัสกับโมเสสว่า "ชายคนนั้นจะต้องถูกลงโทษถึงตาย ชุมนุมชนทั้งหมดต้องเอาหินขว้างเขาให้ตายที่นอกค่าย" ชุมนุมชนทั้งหมดจึงพาเขามาที่นอกค่าย และเอาหินขว้างเขาจนตาย ตามที่พระยาห์เวห์ทรงบัญชาโมเสส
> 
> — กันดารวิถี 15:32-36

อ้างอิง
-------

1. ↑  "Numbers 15 / Hebrew - English Bible / Mechon-Mamre". *www.mechon-mamre.org*. คลังข้อมูลเก่าเก็บจากแหล่งเดิมเมื่อ 2018-08-23. สืบค้นเมื่อ 2017-028. `{{cite web}}`: ตรวจสอบค่าวันที่ใน: `|access-date=` (help)
2. ↑  กันดารวิถี 15:32 -36 *พระคริสตธรรมคัมภีร์ ฉบับมาตรฐาน*

| * ด
* ค
* ก
หนังสือกันดารวิถี |
| --- |
| บท | 
* 1–4
* 4–7
* 8–12
* 13–15
* 16–18
* 19–22
* 22–25
* 25–30
* 30
* 31
* 32
* 33–36

 |
| พาราชาห์ | 
* Bemidbar
* Naso
* Behaalotecha
* Shlach
* Korach
* Chukat
* Balak
* Pinechas
* Matot
* Masei

 |
| สถานที่ | 
* ถิ่นทุรกันดารปาราน
* ทาเบ-ราห์
* ภูเขาเสอีร์
* โศอัน
* สถานที่ของการอพยพ
* เอชโคล์

 |
| บุคคล | 
* กิเลอาด
* เกอร์โชน
* คอสบี
* คนเก็บฟืน
* คาเลบ
* เคมูเอล
* โคราห์
* โคฮาท
* ชาวเลวี
* ดาธาน
* ทีรซาห์
* นาโชน
* นาดับและอาบีฮู
* นาธันเอล
* เนหะมีย์
* บาลาค
* บาลาอัม
* บุตรหญิงของเศโลเฟหัด
* ผู้สอดแนมสิบสองคน
* ฟีเนหัส
* เมรารี
* โมเสส
* โยชูวา
* วงศ์วานเกอโชม
* วงศ์วานโคฮาท
* วงศ์วานเมรารี
* ศิมรี
* อัมมีชัดดัย
* อัมมีเอล
* อัมมีฮูด
* อัสรีเอล
* อากัก
* อานาค
* อาหิรา
* อาหิฮูด
* อิธามาร์
* เอลดาดและเมดาด
* เอลีอับ
* เอเลอาซาร์
* โอก

 |
| ศัพท์ | 
* การพิสูจน์ความบริสุทธิ์ด้วยน้ำแห่งความขมขื่น
* คำอวยพรของปุโรหิต
* น้ำชำระมลทิน
* เนหุชทาน
* พันธสัญญาเกลือ
* มานา

 |
| 

|  |  |  |
| --- | --- | --- |
| ← หนังสือเลวีนิติ (บทที่ 27) |  | หนังสือเฉลยธรรมบัญญัติ (บทที่ 1) → |

 |
**การ์ดไฟท์!! แวนการ์ด** (ญี่ปุ่น: カードファイト!! ヴァンガード - Kādofaito!! Vangādo ทับศัพท์จาก CARDFIGHT!! Vanguard) เป็นการ์ตูนอนิเมะเรื่องยาวของญี่ปุ่น ที่มีพื้นฐานจากการ์ดเกมการ์ดไฟท์!! แวนการ์ด ออกอากาศครั้งแรกเมื่อวันที่ 8 มกราคม ค.ศ. 2011

ประวัติ
-------

การ์ดไฟท์!! แวนการ์ด ออกฉายครั้งแรกเมื่อวันที่ 8 มกราคม ค.ศ. 2011 และมีซีรีส์ที่ต่อเนื่องกัน

* **การ์ดไฟท์!! แวนการ์ด**
* **การ์ดไฟท์!! แวนการ์ด บทเอเชียเซอร์กิต**
* **การ์ดไฟท์!! แวนการ์ด บทลิงก์โจ๊กเกอร์**
* **การ์ดไฟท์!! แวนการ์ด บทลีเจี้ยนเมท**
* **การ์ดไฟท์!! แวนการ์ด G**
* **การ์ดไฟท์!! แวนการ์ด G บทกีอัสไครซิส**
* **การ์ดไฟท์!! แวนการ์ด G บทสไตรด์เกท**
* **การ์ดไฟท์!! แวนการ์ด G NEXT**
* **การ์ดไฟท์!! แวนการ์ด G Z**
* **การ์ดไฟท์!! แวนการ์ด V**

เนื้อเรื่อง
-----------

เรื่องราวของหนุ่มน้อยผู้อ่อนแอ และขี้อาย เซนโด ไอจิ เขาใช้ชีวิตของเขามองไปข้างหลังมากกว่ามองข้างหน้าและพยายามที่จะทำตัวไม่ให้โดดเด่น แต่เขามีสิ่งหนึ่งที่เขาเก็บติดตัวไว้ตลอด คือบลัสเตอร์เบลดการ์ดเกมจากเพื่อนในวัยเด็ก ซึ่งทำให้เขามีความมั่นใจในตัวเองมากขึ้น และนั่นอาจเป็นต้นเหตุนำเขาและเพื่อนในวัยเด็กมาพบกันอีกครั้งและเป็นผู้สอนให้ไอจิได้รู้จักกับวิธีการเล่นการ์ดเกมแวนการ์ดที่ชื่อว่า การ์ดไฟท์! แวนการ์ด และนี่เองคือจุดเริ่มต้นที่ทำให้ไอจิค่อยๆเปลี่ยนแปลงและเติบโตขึ้นเป็นลูกผู้ชายทีละน้อยจากการต่อสู้กับผู้คนต่างๆผ่านการ์ดเกม

ตัวละคร
-------

### ตัวละครหลัก

เซนโด ไอจิ
ไค โทชิกิ
โทคุระ มิซากิ
คัตซึรางิ คามุย
โมริคาว่า คัตสึมิ
นิตตะ ชิน
วิทติ้ง มาร์ก
เซนโด เอมิ
มิวะ ไทชิ
อิซากิ ยูตะ
ซึซึงาโมริ เรน
อิชิดะ นาโอกิ

รายชื่อตอน
----------

ดูเพิ่ม: รายชื่อตอนในการ์ดไฟท์!! แวนการ์ด

ดูเพิ่ม
-------

* การ์ดไฟท์!! แวนการ์ด

แหล่งข้อมูลอื่น
---------------

* เว็บไซต์อย่างเป็นทางการ
* Thai Vanguard Club ทางเฟซบุ๊ก
**อานนท์ บุษผา** เป็นนักฟุตบอลชาวไทย อานนท์เริ่มเล่นฟุตบอลครั้งแรกตั้งแต่ระดับเยาวชนที่โรงเรียนกีฬาจังหวัดนครสวรรค์ และอยู่ในชุดที่ได้แชมป์กีฬาเยาวชนแห่งชาติ ครั้งที่ 22 ที่ จ. ลำปาง เมื่อ พ.ศ. 2549 ซึ่งในเวลานั้น อานนท์ได้เซ็นสัญญากึ่งอาชีพกับสโมสรฟุตบอลจังหวัดนครสวรรค์ โดยเล่นในตำแหน่งกองหน้า ใส่เบอร์เสื้อหมายเลข 19 แต่ก็สามารถเล่นในตำแหน่งกองกลาง และในบางครั้งก็เป็นกองหลังได้ด้วย อานนท์ได้รับการยกย่องจากแฟนคลับของสโมสรฟุตบอลจังหวัดนครสวรรค์ว่าเป็น "กองหน้าที่คมที่สุดของสโมสรในยุค 2005-2010"

อานนท์มีชื่อเล่นให้กับสโมสรฟุตบอลจังหวัดนครสวรรค์มาจนถึงจบ พ.ศ. 2552 ในฤดูกาลนั้นสโมสรฟุตบอลจังหวัดนครสวรรค์ได้อันดับสุดท้ายของดิวิชั่น 1 แต่อานนท์ยังทำประตูได้ถึง 12 ประตู จากการลงเล่นเพียงครึ่งฤดูกาลหลัง และได้ตำแหน่งรองดาวซัลโวของการแข่งขันฤดูกาลนั้น จากผลงานดังกล่าวฤดูกาลต่อมาอานนท์จึงได้ย้ายไปสังกัดบีอีซี เทโรศาสน อย่างไม่มีค่าตัว โดยได้รับเบอร์เสื้อ 24 แต่จากปัญหาการบาดเจ็บ และการแข่งขันในทีมที่มีสูง อานนท์จึงมักได้ลงเล่นแต่ในทีมสำรอง และไม่มีโอกาสได้ลงเล่นในทีมชุดใหญ่ในการแข่งขันพรีเมียร์ลีกฤดูกาลนั้นเลย แต่ก็ยังได้ลงสัมผัสสนามบ้างในรายการฟุตบอลถ้วย เมื่อจบฤดูกาล 2552 อานนท์ไม่ได้รับการต่อสัญญาจากสโมสร

หลังจากถูกปล่อยตัวจากเทโรฯ อานนท์ได้เซ็นต์สัญญากับ สโมสรฟุตบอลจังหวัดนนทบุรี แต่เพียงครึ่งฤดูกาลก็ถูกปล่อยตัวพร้อมนักเตะของทีมอีกหลายรายด้วยเหตุผลภาระค่าใช้จ่ายของสโมสร ฤดูกาล 2554 อานนท์ย้ายมาสังกัดสโมสรฟุตบอลชลบุรีเอฟซี ในช่วงการเปิดตลาดซื้อขายนักเตะเลค 2 แต่ไม่ได้รับโอกาสในการลงสนามให้ต้นสังกัด อานนท์จึงถูกปล่อยให้กับ สโมสรฟุตบอลจังหวัดสมุทรสาคร ในสัญญายืมตัว ในฤดูกาลต่อมาอานนท์ย้ายสู่สโมสรสโมสรฟุตบอลเกร็กคู ลูกทัพฟ้า ปทุมธานี แต่ยังไม่ได้ลงสนามทีมงานสโมสรที่ติดดึงตัวเขาเข้ามาในทีมก็ลาออก อานนท์จึงต้องย้ายสังกัดสู่สโมสรฟุตบอลจังหวัดเชียงใหม่

เกียรติยศ
---------

### สโมสร

อุบล ยูเอ็มที ยูไนเต็ด
* **ลีกภูมิภาค ดิวิชัน 2 : โซนภาคตะวันออกเฉียงเหนือ**
	+ **รองชนะเลิศ :** 2558
* **ลีกภูมิภาค ดิวิชัน 2 : รอบแชมเปี้ยนส์ ลีก**
	+ **ชนะเลิศ :** 2558

อ้างอิง
-------

1. ↑
2. ↑  นนทบุรีปล่อยดาวเตะพ้นทีม 8 ราย
3. ↑  เจ้านนท์ อานนท์ บุปผา หัวหอกความหวังใหม่ สำเภามหาชัย
**อารามวัตรมหายาน มูลนิธิพุทธจักษุวิชชาลัย** หรือที่คนส่วนใหญ่มักจะเรียกว่า ***วัดพระกษิติครรภ์*** (จีน:大乘禪寺ヽ地藏道場ヽ佛眼弘法基金會) เป็นวัดพุทธในนิกายมหายาน ตั้งอยู่ เลขที่ 88 หมู่ที่ 1 บ้านพริก (ทางเข้าหมู่บ้านกฤษดา โครงการ27) ถ.ปื่นเกล้า-นครชัยศรี พุทธมณฑลสาย6 ตำบลหอมเกร็ด อำเภอสามพราน จังหวัดนครปฐม

ประวัติ
-------

หลวงจีนวิศวภัทร มณีปัทมเกตุ สือกว่างตู้ ชาวไทยผู้อุปสมบทเป็นพระภิกษุในนิกายมหายาน สังกัดสายสุขาวดี ที่ภูเขาจิ่วหัวซาน สาธารณรัฐประชาชนจีน ในปี พ.ศ.2548 ท่านเป็นผู้ก่อตั้งมูลนิธิพุทธจักษุวิชชาลัย อารามวัตรมหายาน (大乘禪寺：佛眼弘法基金會:地藏道場) พุทธมณฑลสาย 6 ได้สร้างวัดหรือธรรมสถาน เพื่ออุทิศแด่องค์พระกษิติครรภ์โพธิสัตว์โดยเฉพาะ โดยสร้างองค์พระกษิติครรภ์ ด้วยหินแกรนิตแกะสลักสูงรวมฐาน 13.99 เมตร และพระกษิติครรภ์ 6 ปาง ที่มีคติมาจากปุณฑริกสมาธิสูตร (蓮華三昩經) ที่ว่าพระกษิติครรภ์นิรมาณกายไปโปรดสัตว์ทั้ง 6 ภูมิ พร้อมพญายมราชทั้ง 10 ซึ่งในสูตรฝ่ายมหายานกล่าวว่า เป็นพระพุทธเจ้าและพระโพธิสัตว์องค์สำคัญ 10 พระองค์ นิรมาณกายมาโปรดสัตว์ และปฏิมากรรมหินแกะสลักนายนิรยบาล เป็นหินแกะสลักสูงใหญ่กว่าคนอีกรวมทั้งสิ้น 25 องค์โดยช่างฝีมือจากประเทศสาธารณรัฐประชาชนจีน ตามคติของพุทธมหายานแบบจีน และเผยแพร่กษิติครรภโพธิสัตว์มูลปณิธานสูตร (地藏本願經) และ กษิติครรภ์โพธิสัตว์ทศจักรสูตร （地藏十輪經) ซึ่งเป็นพระสูตรสำคัญของพระกษิติครรภ์ ซึ่งถือได้ว่าเป็นกษิติครรภมณฑล ที่มีอยู่ไม่กี่แห่งในโลก

อ้างอิง
-------

1. ↑
2. ↑   วิกิพิเดีย พระกษิติครรภ์โพธิสัตว์
**เซ็ตสึโซ คตสึจิ** (ญี่ปุ่น: 小辻 節三; โรมาจิ: *Kotsuji Setsuzō*; ค.ศ. 1899 – 31 ตุลาคม ค.ศ. 1973) หรืออีกชื่อว่า **เอบราแฮม** (*Abraham*) เป็นนักบูรพาคดีชาวญี่ปุ่น และยังเป็นผู้ช่วยเหลือผู้ลี้ภัยชาวยิวให้รอดพ้นจากนาซี รวมถึงการต่อสู้กับโฆษณาชวนเชื่อที่ชี้นำให้ผู้คนเกลียดชาวยิว เรื่องราวของเขาถูกนำไปเขียนเป็นหนังสือ และตีพิมพ์ใน ค.ศ. 2013

คตสึจิมีบิดาเป็นนักบวชชินโต ซึ่งเป็นนักบวชสืบสันดานลงมาหลายชั่วอายุคน ครั้นเมื่อเข้าสู่วัยรุ่นเขาละทิ้งลัทธิชินโตและเปลี่ยนไปนับถือศาสนาคริสต์ เขาพบกับชาวยิวครั้งแรกเมื่อเขาทำงานที่บริษัทรถไฟแมนจูเรียใต้ในช่วงสงครามโลกครั้งที่สอง ครั้นในช่วงการฆ่าล้างเผ่าพันธุ์ชาวยิว คตสึจิได้ช่วยเหลือผู้ลี้ภัยชาวยิวให้รอดพ้นจากเจ้าหน้าที่นาซีด้วยการส่งชาวยิวไปไว้ที่เมืองโคเบะ ในเวลาต่อมาเขาได้ย้ายชาวยิวเข้าไปลี้ภัยในเซี่ยงไฮ้ของญี่ปุ่น รวมถึงการต่อสู้กับโฆษณาชวนเชื่อที่ชี้นำให้ผู้คนเกลียดชาวยิว เรื่องราวของเขาถูกนำไปเขียนเป็นหนังสือโดยจุนได ยามาดะ และตีพิมพ์ใน ค.ศ. 2013 โดยสำนักพิมพ์เอ็นเอชเคชุปปัง (*NHK Shuppan*)

คตสึจิเปลี่ยนไปเข้ารีตศาสนายูดาห์เมื่อ ค.ศ. 1959 และเสียชีวิตเมื่อวันที่ 31 ตุลาคม ค.ศ. 1973 ที่สหรัฐ

อ้างอิง
-------

1. 1 2  Time (magazine)
2. ↑  Sofer, D. (20 November 2004). "The Japanese Convert". Aish HaTorah. สืบค้นเมื่อ 13 January 2019.
3. ↑  命のビザを繋いだ男―小辻節三とユダヤ難民。山田 純大 (著)　"Inochi no biza wo tsunaida otoko - Kotsuji Setsuzo". ISBN 978-4140815991
"**กรรมตามสนอง**" เป็นซิงเกิลของวงดนตรีมายด์ จากอัลบั้ม *Master Peace* โดยเนื้อหาของเพลงนั้น ได้พูดถึงเรื่อง ของผู้ชายคนหนึ่งที่รู้สึกผิดกับความรักที­่จากไปแล้ว แต่ก็ไม่สามารถเรียกกลับมาได้อีก ส่วนแนวของดนตรีนั้น เป็นเพลงเศร้าอารมณ์ "ดนตรีผิวสี" ที่มีกลิ่นความเป็นกลางคืน และเพลงนี้ถือว่าเป็นเพลงช้าแนวใหม่ของวงมายด์ ออกจำหน่ายในวันที่ 24 กันยายน พ.ศ. 2555

การตอบรับ
---------

เพลง "กรรมตามสนอง" ได้อันดับสูงสุดที่ 4 จากการจัดอันดับของซี้ดเอฟเอ็ม ในชาร์ตของ ซี้ดเอฟเอ็ม ชาร์ตท็อป 20 ประจำวันที่ 4 พฤศจิกายน พ.ศ. 2555 และอันดับสูงสุดที่ 6 จากการจัดอันดับของเวอร์จิ้นฮิตซ์ ในชาร์ตของ 95.5 เอฟเอ็ม เวอร์จิ้นฮิตซ์ ชาร์ตท็อป 40 ประจำวันที่ 25 พฤศจิกายน พ.ศ. 2555 โดยวัดจากการออกอากาศของคลื่นวิทยุในกรุงเทพมหานครและปริมณฑล จำนาน 40 สถานี

### ชาร์ต

| ชาร์ต (พ.ศ. 2555) | อันดับสูงสุด |
| --- | --- |
| ซี้ดเอฟเอ็ม ชาร์ตท็อป 20 | 4 |
| 95.5 เอฟเอ็ม เวอร์จิ้นฮิตซ์ ชาร์ตท็อป 40 | 6 |
| Hot Wave 91.5 FM Chart 20 | 5 |
| Channel V Countdown Siam Top 20 Single Chart | 80 |

อ้างอิง
-------

1. ↑  Seed Chart Top 20 ประจำวันที่ 4 พฤศจิกายน 2555
2. ↑  95.5 FM Virgin Hitz CHART TOP 40 วันอาทิตย์ที่ 25 พฤศจิกายน 2555
3. ↑  "Hot Wave 91.5 FM Chart 20 2 พฤศจิกายน 2555". คลังข้อมูลเก่าเก็บจากแหล่งเดิมเมื่อ 2013-03-17. สืบค้นเมื่อ 2014-12-23.
4. ↑  "SIAM TOP 100 Year End Chart 2012". คลังข้อมูลเก่าเก็บจากแหล่งเดิมเมื่อ 2013-03-08. สืบค้นเมื่อ 2014-12-23.
พลตรี **พระยาดำรงแพทยาคุณ (ฮวด วีระไวทยะ)** (ป. 2421–2 พฤษภาคม 2462) เป็นนายทหารบกชาวไทย อดีตเจ้ากรมแพทย์ทหารบก อดีตแพทย์หลวงประจำพระองค์สมเด็จพระศรีพัชรินทราบรมราชินีนาถ พระบรมราชชนนีพันปีหลวง และเป็นต้นตระกูลวีระไวทยะ ซึ่งเป็นนามสกุลพระราชทานลำดับที่ 502 ขณะมียศและบรรดาศักดิ์เป็น พันเอก พระยาดำรงแพทยาคุณ ตำแหน่งหัวหน้ากรมแพทย์ทหารบก กระทรวงกลาโหม

ประวัติ
-------

พลตรี พระยาดำรงแพทยาคุณ สมรสกับ คุณหญิงสงวน ดำรงแพทยาคุณ มีธิดาคือ นางอมรดรุณารักษ์ (อุทุมพร วีระไวทยะ) ซึ่งได้สมรสกับจมื่นอมรดรุณารักษ์ (แจ่ม สุนทรเวช) จึงมีศักดิ์เป็นป้าสะใภ้ของนายสมัคร สุนทรเวช อดีตนายกรัฐมนตรี และอดีตผู้ว่าราชการกรุงเทพมหานคร ซึ่งท่านยังเป็นผู้แนะนำให้สมเด็จพระศรีนครินทราบรมราชชนนี ขณะยังเป็นนางสาวสังวาลย์ให้เข้าศึกษาที่โรงเรียนแพทย์ผดุงครรภ์

พลตรี พระยาดำรงแพทยาคุณ ถึงแก่กรรมด้วยโรคอหิวาตกโรค เมื่อวันที่ 2 พฤษภาคม 2462

เกียรติยศ
---------

### เหรียญ

* 

* พ.ศ. 2456 –  เหรียญรัตนาภรณ์ รัชกาลที่ 6 ชั้นที่ 3 (ว.ป.ร.3)

### เข็ม

* 1 มกราคม 2456 – เข็มข้าหลวงเดิม

อ้างอิง
-------

1. ↑  ข่าวตาย
2. ↑  นามสกุลพระราชทาน อักษร ว
3. ↑  ประกาศพระราชทานนามสกุล ครั้งที่ 7
4. ↑  ฝากเรื่องราวไว้กับน้อง ๆ (121) คนหลวง
5. ↑  พระราชทานเหรียญรัตนาภรณ์ รัชกาลปัจจุบัน
6. ↑  พระราชทานเข็มข้าหลวงเดิม
**นวลวรรณ พรรณเชษฐ์** (เกิด 28 เมษายน 2540) เป็นรองประธานสโมสรการท่าเรือ และเป็นบุตรสาวของ มาดามแป้ง นวลพรรณ ล่ำซำ นายกสมาคมกีฬาฟุตบอลแห่งประเทศไทย ในพระบรมราชูปถัมภ์

ประวัติ
-------

นวลวรรณ พรรณเชษฐ์ มีชื่อเล่นว่า ปราง เกิดเมื่อวันที่ 28 เมษายน 2540 เป็นบุตรสาวคนเดียวของวัชระ พรรณเชษฐ์ อดีตผู้แทนการค้าไทย และอดีตเลขาธิการพรรคเพื่อแผ่นดิน และมาดามแป้ง นวลพรรณ ล่ำซำ อดีตประธานสโมสรฟุตบอลการท่าเรือ สำเร็จการศึกษาปริญญาตรีหลักสูตรนานาชาติร่วม 2 ปริญญา Joint International Psychology Program (JIPP) จากคณะจิตวิทยา จุฬาลงกรณ์มหาวิทยาลัย และคณะสังคมศาสตร์และพฤติกรรมศาสตร์ (Faculty of Social & Behavioral Sciences, University of Queensland) มหาวิทยาลัยควีนส์แลนด์ ประเทศออสเตรเลีย

งานฟุตบอล
---------

ในวันที่ 27 กันยายน 2564 นวลวรรณได้รับการแต่งตั้งให้เป็นรองประธานสโมสรฟุตบอลการท่าเรือจากนวลพรรณผู้เป็นมารดาด้วยความรู้ด้านจิตวิทยา ความหลงใหลในกีฬาฟุตบอล ผนวกกับแนวคิดของคนรุ่นใหม่ จะช่วยทำงานเสริมศักยภาพทีมได้ในอนาคต

Updated February 13, 2024. It hasn’t made any difference.

อ้างอิง
-------

1. ↑  ประวัติ "ปราง นวลวรรณ" ลูกสาวมาดามแป้ง รองประธานสิงห์เจ้าท่า ดีกรี ป.ตรี 2 ใบ
2. ↑  มาดามแป้ง ตั้ง "นวลวรรณ ลํ่าซำ" นั่งแท่นรองประธานสโมสรการท่าเรือ

| * ด
* ค
* ก
สโมสรฟุตบอลการท่าเรือ |
| --- |
| 
* เอเชีย
* ฤดูกาลปัจจุบัน

 |
| สนามเหย้า | 
* แพตสเตเดียม

 |
| โศกนาฏกรรม | 
* เหตุการณ์ความไม่สงบในฟุตบอลถ้วยพระราชทาน ก

 |
| ฤดูกาล | 
* 2558
* 2559
* 2560
* 2561
* 2562
* 2563–64
* 2564–65
* 2565–66
* 2566–67

 |
| บุคลากร | 
* *นวลพรรณ ล่ำซำ*
* เฉลิมโชค ล่ำซำ
* นวลวรรณ พรรณเชษฐ์
* องอาจ ก่อสินค้า

 |
| บทความที่เกี่ยวข้อง | 
* เขตคลองเตย
* การท่าเรือแห่งประเทศไทย
* เมืองไทยประกันชีวิต

 |
**สาธารณรัฐที่สามของเกาหลีใต้** เป็นรัฐบาลของเกาหลีใต้ ตั้งแต่เดือนธันวาคม ค.ศ. 1963 ถึงเดือนพฤศจิกายน ค.ศ. 1972

สาธารณรัฐที่สามได้ถูกก่อตั้งขึ้นจากการยุบของสภาสูงสุดสำหรับการสร้างชาติใหม่ที่ได้โค่นล้มสาธารณรัฐที่สองและก่อตั้งรัฐบาลทหารในเดือนพฤษภาคม ค.ศ. 1961 พัก ช็อง-ฮี ประธานของสภาสูงสุด ได้รับเลือกเป็นประธานาธิบดีเกาหลีใต้ในการเลือกตั้งประธานาธิบดี ปี ค.ศ. 1963 สาธารณรัฐที่สามได้ถูกนำเสนอในฐานะรัฐบาลพลเรือนอีกครั้งภายใต้การประชุมสมัชชาแห่งชาติ แต่ในทางปฏิบัติแล้วก็ยังคงเป็นอำนาจเผด็จการภายใต้การนำของนายพัก, สมาชิกสภาสูงสุด และพรรครีพับลิกันประชาธิปไตย สาธารณรัฐที่สามได้ให้ความสำคัญกับการพัฒนาเศรษฐกิจของเกาหลีใต้ การต่อต้านลัทธิคอมมิวนิสต์ และเสริมสร้างความสัมพันธ์กับสหรัฐฯและญี่ปุ่น นายพักได้รับเลือกอีกครั้งในการเลือกตั้งประธานาธิบดี ปี ค.ศ. 1967 และการประชุมสมัชชาแห่งชาติได้บีบบังคับผ่านทางการแก้ไขเพิ่มเติมรัฐธรรมนูญเพื่ออนุญาตให้เขาขอวาระที่สาม และได้รับเลือกอีกครั้งในการเลือกตั้งประธานาธิบดี ปี ค.ศ. 1971 นายพักได้ประกาศสถานการณ์ฉุกเฉินในเดือนธันวาคม ค.ศ. 1971 และประกาศแผนการสำหรับการรวมชาติเกาหลีในแถลงการณ์ร่วมกับเกาหลีเหนือในเดือนกรกฎาคม ค.ศ. 1972 นายพักได้เปิดฉากการสร้างชาติใหม่เดือนตุลาคม(October Restoration)ในเดือนตุลาคม ค.ศ. 1972 ประกาศกฏอัยการศึก ล้มเลิกสมัชชาแห่งชาติ และประกาศแผนการสำหรับรัฐธรรมนูญฉบับใหม่ สาธารณรัฐที่สามก็ได้ถูกล้มเลิกไป เมื่อได้มีการอนุมัติประกาศใช้รัฐธรรมนูญยูซินในเดือนพฤศจิกายน ค.ศ. 1972 การออกเสียงประชามติตามรัฐธรรมนูญและถูกแทนที่ด้วยสาธารณรัฐเกาหลีที่สี่

อ้างอิง
-------
**เบิร์ต บาตาวัง** (Bert Batawang) หรือ เบอร์โทลโด บาตาวัง นักมวยสากลชาวฟิลิปปินส์ เกิดเมื่อ 26 ตุลาคม พ.ศ. 2514 ที่ เซบู ฟิลิปปินส์ สถิติการชก 62 ครั้ง ชนะ 45 (น็อค 37) เสมอ 3 แพ้ 14

ประวัติ
-------

บาตาวังขึ้นชกมวยสากลอาชีพครั้งแรกเมื่อ 13 ตุลาคมพ.ศ. 2533 ชนะน็อค โลลอง กีบัน ยก 1 ที่ฟิลิปปินส์ จากนั้นชกแพ้และเสมอติดต่อกันถึง 6 ครั้ง จน พ.ศ. 2534 จึงชกชนะติดต่อกันเป็นส่วนใหญ่ บาตาวังเคยชกแพ้เจอรี่ ปาฮายาไฮ 2 ครั้ง และเคยไปชกแพ้คะแนน โย ซัมชอยที่ เกาหลีใต้ เมื่อ พ.ศ. 2538 บาตาวังได้ครองแชมป์ฟิลิปปินส์รุ่นไลท์ฟลายเวทเมื่อ 24 ตุลาคม พ.ศ. 2544 เมื่อชนะน็อค แฟลช วีญากูรา ยก 7 ป้องกันตำแหน่งไว้ได้ 1 ครั้ง ก่อนจะเสียแชมป์เมื่อ 26 กรกฎาคม พ.ศ. 2545 แพ้คะแนน เวนเดล คอร์จูเลส จากนั้น บาตาวังขึ้นชิงแชมป์ฟิลิปปินส์รุ่นไลท์ฟลายเวทของสหพันธ์มวยฟิลิปปินส์เมื่อ 27 กันยายน พ.ศ. 2545 ชนะน็อค มาร์วิน เดลาครูซ ยก 7 ป้องกันแชมป์ได้ 3 ครั้ง จากนั้นขึ้นชิงแชมป์ฟิลิปปินส์รุ่นไลท์ฟลายเวทที่ว่างของคณะกรรมการมวยฟิลิปปินส์ เมื่อ 19 มกราคม พ.ศ. 2546 ซึ่งบาตาวังชนะคะแนน โรเดล กุยลาตน ได้แชมป์มาครอง ป้องกันตำแหน่งไว้ได้ 1 ครั้งบาตาวังก็เดินทางไปชิงแชมป์ OPBF รุ่นไลท์ฟลายเวท เมื่อ 9 สิงหาคม พ.ศ. 2547 ปรากฏว่าเป็นฝ่ายแพ้คะแนน ชินโกะ ยามากูชิ ไม่ได้แชมป์

จากนั้น บาตาวังเดินทางไปชิงแชมป์ WBA Pan African ที่ว่างในรุ่นไลท์ฟลายเวทที่แอฟริกาใต้ เมื่อ 20 พฤศจิกายน พ.ศ. 2547 ซึ่งบาตาวังเป็นฝ่ายชนะน็อค ซิเซมบีเล กีบีที ยก 7 ได้แชมป์มาครอง หลังจากนั้น บาตาวังขึ้นชกชนะเป็นส่วนใหญ่ จนได้ชิงแชมป์โลกรุ่นไลท์ฟลายเวท IBF เมื่อ 15 ธันวาคม พ.ศ. 2550 แต่เป็นฝ่ายแพ้น็อค ยูลิเซส โซลิส ยก 9 ไม่ได้แชมป์ จากนั้น บาตาวังได้ชิงแชมป์ WBO ตะวันออกรุ่นไลท์ฟลายเวทที่ว่างเมื่อ 3 พฤษภาคม พ.ศ. 2551 ชนะน็อค สำราญศักดิ์ สิงห์มนัสศักดิ์ ยก 4 ที่ฟิลิปปินส์ แต่พอป้องกันแชมป์ครั้งแรกก็เสียแชมป์ แพ้น็อค เอดริน ดาปูดง ยก 7 เมื่อ 25 เมษายน พ.ศ. 2552 จากนั้น บาตาวังขึ้นชิงแชมป์ WBO เอเชียแปซิฟิกรุ่นไลท์ฟลายเวทที่ว่าง ชนะน็อค แจ๊ก อามีซา ยก 5 ที่จีน จากนั้นบาตาวังไปชกตัดเชือกเพื่อหาผู้ชนะไปชิงแชมป์โลกรุ่นไลท์ฟลายเวท IBF เมื่อ 27 มีนาคม พ.ศ. 2553 แต่เป็นฝ่ายแพ้คะแนน ยูลิเซส โซลิส บาตาวังขึ้นชกครั้งสุดท้ายเมื่อ 17 กันยายน พ.ศ. 2554 ซึ่งเป็นการชิงแชมป์ WBO เอเชียแปซิฟิกรุ่นซูเปอร์ฟลายเวท และบาตาวังเป็นฝ่ายแพ้คะแนน อีซัก จูเนียร์ ไม่ได้แชมป์ จากนั้นก็ไม่ได้ขึ้นชกมวยอีก

เกียรติประวัติ
--------------

* แชมป์ฟิลิปปินส์รุ่นไลท์ฟลายเวท (2544 – 2546)
* แชมป์ WBA Pan African รุ่นไลท์ฟลายเวท
	+ ชิง 20 พฤศจิกายน 2547 ชนะน็อค ซิเทมบิเล กิบิติ ยก 7
	+ สละแชมป์
* แชมป์ WBO ตะวันออกใกล้รุ่นไลท์ฟลายเวท
	+ ชิง 3 พฤษภาคม 2551 ชนะน็อค สำราญศักดิ์ สิงห์มนัสศักดิ์ ยก 4 ที่ ฟิลิปปินส์
	+ เสียแชมป์ 25 เมษายน 2552 แพ้น็อค เอเดรน ดาปูดอง ยก 7 ที่ ฟิลิปปินส์
* แชมป์ WBO เอเชียแปซิฟิกรุ่นไลท์ฟลายเวท
	+ ชิง 28 พฤศจิกายน 2552 ชนะน็อค แจ๊ค อมิซา ยก 5 ที่ จีน
	+ สละแชมป์
* เคยชิงแชมป์ต่อไปนี้แต่ไม่สำเร็จ
	+ ชิงแชมป์ OPBF รุ่นไลท์ฟลายเวทเมื่อ 9 สิงหาคม 2547 แพ้คะแนน ชินโกะ ยามากูชิ ที่ ญี่ปุ่น
	+ ชิงแชมป์โลกรุ่นไลท์ฟลายเวท IBF เมื่อ 15 ธันวาคม 2550 แพ้น็อค ยูลิเซส โซลิส ยก 9 ที่ เม็กซิโก
	+ ชิงแชมป์ WBO เอเชียแปซิฟิกรุ่นซูเปอร์ฟลายเวทเมื่อ 17 กันยายน 2554 แพ้คะแนน อีซัก จูเนียร์

อ้างอิง
-------

* สถิติการชก boxrec.com เก็บถาวร 2012-10-03 ที่ เวย์แบ็กแมชชีน (อังกฤษ)
นาวาโท **หลวงพร้อมวีระพันธ์** (ไม่ปรากฏวันเกิด – 17 มกราคม พ.ศ. 2484) เป็นผู้บังคับการเรือหลวงธนบุรี ซึ่งเสียชีวิตในการปฏิบัติหน้าที่ของยุทธนาวีเกาะช้าง โดยทางกองทัพเรือไทยได้สดุดีวีรกรรมดังกล่าวเป็นประจำ ณ วันที่ 17 มกราคมของทุกปี

การยุทธ์
--------

เนื่องด้วยทางการไทยได้เรียกร้องให้ฝรั่งเศสทำการปรับปรุงเส้นแบ่งเขตแดนไทย–อินโดจีนของฝรั่งเศส ขึ้นใหม่ โดยใช้ร่องน้ำลึกตามเกณฑ์กฎหมายระหว่างประเทศ รวมถึงให้ฝรั่งเศสคืนดินแดนฝั่งขวาแม่น้ำโขงที่ฝรั่งเศสยึดไปจากเหตุการณ์ ร.ศ. 112 ทว่า ฝ่ายฝรั่งเศสได้ปฏิเสธข้อเสนอดังกล่าว ส่งผลให้เกิดกรณีพิพาทอินโดจีน ที่นำมาซึ่งยุทธนาวีเกาะช้าง โดยวันที่ 17 มกราคม พ.ศ. 2484 ฝรั่งเศสได้อาศัยความมืดและความเร็วรุกเข้ามาทางทิศใต้ของเกาะช้าง ด้วยเรือลาดตระเวนเบาลาม็อต-ปีเก, เรือสลุป 2 ลำ, เรือปืน 2 ลำ รวมถึงเรือดำน้ำ และเรือสินค้าติดอาวุธที่รออยู่ด้านนอก ส่วนฝ่ายไทยมีเรือรักษาการณ์อยู่ 3 ลำ ได้แก่ เรือหลวงธนบุรี, เรือหลวงสงขลา และเรือหลวงชลบุรี ภายใต้การบังคับบัญชาของนาวาโท หลวงพร้อมวีระพันธ์

นาวาโท หลวงพร้อมวีระพันธ์ ได้นำเรือหลวงธนบุรีประจันหน้ากับกองเรือฝรั่งเศส และยิงตอบโต้เรือลาดตระเวนเบาลาม็อต-ปีเก เพื่อช่วยเรือหลวงสงขลา และเรือหลวงชลบุรี นับเป็นส่วนสำคัญในการรบจนวินาทีสุดท้าย กระทั่งเรือรบฝรั่งเศสต้องถอยกลับ

อย่างไรก็ตาม หลวงพร้อมวีระพันธ์เสียชีวิตจากการรบดังกล่าว ซึ่งเหตุการณ์ครั้งนี้ ทหารเรือฝ่ายไทยเสียชีวิต 36 นาย ตลอดจนสูญเสียเรือหลวงธนบุรี, เรือหลวงสงขลา และเรือหลวงชลบุรี

อนุสรณ์และสิ่งสืบทอด
--------------------

หลังจากเรือหลวงธนบุรีจม ทางกองทัพเรือไทยได้ทำการเก็บกู้ส่วนห้องบังคับการเรือและปืนเรือมาจัดเป็นอนุสรณ์สถานเรือหลวงธนบุรี ณ โรงเรียนนายเรือ จังหวัดสมุทรปราการ และอนุสรณ์สถานแหลมงอบ จังหวัดตราด เพื่อรำลึกถึงวีรกรรมดังกล่าว รวมถึงที่พิพิธภัณฑสถานเมืองตราด จังหวัดตราด ได้มีการจัดแสดงเหตุการณ์ยุทธนาวีเกาะช้าง ซึ่งถือเป็นไฮไลต์สำคัญของพิพิธภัณฑ์ พร้อมด้วยบทบาทของนาวาโท หลวงพร้อมวีระพันธ์

เครื่องราชอิสรยาภรณ์
--------------------

* พ.ศ. 2484 –  เหรียญกล้าหาญ (ร.ก.)
* พ.ศ. 2484 –  เหรียญชัยสมรภูมิ สงครามอินโดจีน (ช.ส.) (ประดับเปลวระเบิด)

เชิงอรรถ
--------

1. ↑  หลวงพร้อมวีระพันธ์ ได้รับการเลื่อนยศเป็นนาวาเอกหลังสิ้นสุดกรณีพิพาทอินโดจีน

อ้างอิง
-------

1. 1 2 3 4 5 6  ยุทธนาวีเกาะช้าง กองทัพเรือไทยเข้าต่อสู้กับกองทัพเรือฝรั่งเศส - The History Now
2. 1 2 3 4  ยุทธนาวีที่เกาะช้าง: เรือเล็กผู้กล้าออกจากฝั่งเพื่อปกป้องมาตุภูมิ
3. 1 2 3  ตารางนิ้วเดียว..อริราชศัตรูก็ห้ามเหยียบ!!! กองทัพเรือเทิดเกียรติ "สดุดี 36 วีรชน" สู้ศึกยุทธนาวีเกาะช้างกับเรือรบฝรั่งเศสเมื่อ 76 ปีที่แล้ว
4. ↑  อาคารประวัติศาสตร์ และพิพิธภัณฑ์ทหาร - อนุสรณ์สถานแห่งชาติ
5. ↑  ในประเทศ - กองทัพเรือ จัดงาน 'วันสดุดีวีรชนกองทัพเรือ' ประจำปี 63
6. ↑  "การปลูกฝังและสร้างเสริม อุดมการณ์ทหารเรือ - กรมแพทย์ทหารเรือ" (PDF). คลังข้อมูลเก่าเก็บจากแหล่งเดิม (PDF)เมื่อ 2020-07-12. สืบค้นเมื่อ 2020-07-22.
7. 1 2  คลายเครียด ททท.พาเที่ยวพิพิธภัณฑ์สถานเมืองตราด จ.ตราด เมืองต้องห้ามพลาด
8. ↑  ราชกิจจานุเบกษา, 
 แจ้งความสำนักนายกรัฐมนตรี เรื่อง พระราชทานเหรียญกล้าหาญ, เล่ม ๕๘ ง หน้า ๒๘๑๐, ๒ กันยายน ๒๔๘๔
9. ↑  ราชกิจจานุเบกษา แจ้งความสำนักนายกรัฐมนตรี เรื่อง พระราชทานเหรียญชัยสมรภูมิและเครื่องหมายเปลวระเบิด สำหรับผู้กระทำความชอบได้รับบาดเจ็บ, เล่ม ๕๘ ง, ๑๕ เมษายน ๒๔๘๔, หน้า ๘๑๐
**แอนดี้ ทานาบาส** (อังกฤษ: Andy Tabanas) หรือ อันเดร อาโบส ตานาบาส (Andre Abos Tabanas) นักมวยสากลชาวฟิลิปปินส์ เกิดเมื่อ 30 พฤศจิกายน พ.ศ. 2512 สถิติการชก 47 ครั้ง ชนะ 40 (น็อค 24) เสมอ 2 แพ้ 5

ประวัติ
-------

ทานาบาสขึ้นชกมวยสากลครั้งแรกเมื่อ 29 เมษายน พ.ศ. 2532 ชนะน็อค เซอร์จิโอ อัลโกบาร์ ยก 2 จากนั้นขึ้นชกชนะรวด รวมทั้งชนะคะแนน อีริค ชาเวซ และโจ คอนสแตนติโนด้วย จากนั้น ทานาบาสเดินทางมาชิงแชมปืโลกรุ่นมินิฟลายเวท IBF ในไทยเมื่อ 21 ตุลาคม พ.ศ. 2534 ซึ่งทานาบาสเป็นฝ่ายแพ้คะแนนฟ้าลั่น ลูกมิ่งขวัญไป จากนั้น ทานาบาสยังขึ้นชกชนะอย่างต่อเนื่อง และได้ไปชกมวยที่ญี่ปุ่นใช้ชื่อว่า ตานาบาส โอตสุกะ ซึ่งชกชนะที่ญี่ปุ่นถึง 6 ครั้ง แพ้ 1 ในที่สุด ทานาบาสได้ชิงแชมป์โลกอีกครั้งเมื่อ 1 เมษายน พ.ศ. 2538 โดยขึ้นชิงแชมป์โลกรุ่นสตรอเวท WBC ในฐานะรองแชมป์โลกอันดับ 3 สภามวยโลก ปรากฏว่าเป็นฝ่ายแพ้ทีเคโอ​ริการ์โด โลเปซในยกที่ 12

หลังจากนั้น ทานาบาสยังคงขึ้นชกชนะอย่างต่อเนื่อง รวมทั้งชนะน็อคนิกโก้ โธมัส ยก 2 ที่ ญี่ปุ่น ชนะคะแนนโดยเทคนิคแมนนี่ เมลชอร์ ชนะคะแนนเจอรี่ ปาฮายาไฮ ต่อมา ใน พ.ศ. 2542 ทานาบทสเดินทางไปชกที่สหรัฐ จนได้ครองแชมป์ WBO เอเชียรุ่นไลท์ฟลายเวท ชนะน็อค อากุส เรย์ ยก 6 ที่ สหรัฐ เมื่อ 25 พฤษภาคม พ.ศ. 2543 จากนั้น ทานาบาสได้ขึ้นชิงแชมป์โลกรุ่นไลท์ฟลายเวท WBO ที่ว่างถึงสองครั้งแต่ไม่สำเร็จ โดยชิงครั้งแรกเมื่อ 3 กุมภาพันธ์ พ.ศ. 2544 เสมอกับ ฟ้าลั่น ศักดิ์กรีรินทร์ และได้ชิงอีกครั้งเมื่อ 14 เมษายน พ.ศ. 2544 แพ้น็อค เนลสัน เดียบปา ยก 11 จากนั้น ทานาบาสได้แขวนนวมไป

เกียรติประวัติ
--------------

* แชมป์ WBO เอเชียรุ่นไลท์ฟลายเวท
	+ ชิง 25 พฤษภาคม 2543 ชนะน็อค อากุส เรย์ ยก 6 ที่ ฮาวาย
* เคยชิงแชมป์ต่อไปนี้แต่ไม่สำเร็จ
	+ ชิงแชมป์โลกรุ่นมินิฟลายเวท IBF เมื่อ 21 ตุลาคม 2534 แพ้คะแนน ฟ้าลั่น ลูกมิ่งขวัญ ที่ เวทีราชดำเนิน
	+ ชิงแชมป์โลกรุ่นสตรอเวท WBC เมื่อ 1 เมษายน 2538 แพ้น็อค ริการ์โด โลเปซ ยก 12 ที่ สหรัฐ
	+ ชิงแชมป์โลกรุ่นจูเนียร์ฟลายเวท WBO เมื่อ 3 กุมภาพันธ์ 2544 เสมอกับ ฟ้าลั่น ศักดิ์กรีรินทร์ ที่ สหรัฐ
	+ ชิงแชมป์โลกรุ่นจูเนียร์ฟลายเวท WBO เมื่อ 14 เมษายน 2544 แพ้น็อค เนลสัน เดียปปา ยก 11 ที่ สหรัฐ

อ้างอิง
-------

* สถิติการชก boxrec.com เก็บถาวร 2013-04-12 ที่ เวย์แบ็กแมชชีน (อังกฤษ)
**ทิวเขาหลวงพระบาง** เป็นทิวเขาหินแกรนิต เริ่มจากบริเวณลำน้ำโขงทางเหนือ ทอดตัวเป็นแนวมาทางใต้จนถึงตะวันตกของอำเภอด่านซ้าย จังหวัดเลย และทางเหนือของอำเภอนครไทย จังหวัดพิษณุโลก ซึ่งเป็นบริเวณที่เชื่อมต่อกับทิวเขาเพชรบูรณ์ในภาคกลาง มีอาณาบริเวณกว้างขวาง อยู่ระหว่างแม่น้ำน่าน และแม่น้ำโขง กว้างประมาณ 50-100 กิโลเมตร ยาวประมาณ 250 กิโลเมตร ทางแถบตอนเหนือของทิวเขานี้ เป็นตอนที่บังคับให้แม่น้ำโขงไหลวกไปทางตะวันออก เข้าไปในประเทศลาว

ยอดเขาที่สูงและมีชื่อเป็นที่รู้จักกันดี ได้แก่ ภูหวายซ่อมใหญ่ สูงประมาณ 1,801 เมตร อยู่ทางเหนือสุด มีแม่น้ำโขงล้อมอยู่สามด้าน, ดอยน้ำหงส์ มีความสูง 1,478 เมตร, ภูสามเส้า มีความสูง 2,061 เมตร, ภูหลวงพระบาง สูง 2,059 เมตร อยู่ทางทิศตะวันออกเฉียงเหนือของอำเภอปัว จังหวัดน่าน เป็นต้นกำเนิดของแม่น้ำว้า ซึ่งเป็นสาขาของแม่น้ำน่าน, ภูยี สูง 1,630 เมตร อยู่ทางทิศตะวันตกของอำเภอเวียงสา จังหวัดน่าน, ภูหลักหมื่น สูง 1,478 เมตร อยู่ริมแม่น้ำน่าน ทางทิศตะวันออกของอำเภอนาน้อย, ดอยภูคา สูง 1,980 เมตร ในหลายพื้นที่ของจังหวัดน่าน, ภูเมี่ยง สูง 2,300 เมตร อยู่ในเขตจังหวัดอุตรดิตถ์ และภูสอยดาว มีความสูง 2,120 เมตร อยู่ในเขตระหว่างจังหวัดพิษณุโลกและจังหวัดอุตรดิตถ์

ทิวเขาหลวงพระบางเป็นทิวเขาแบ่งเขตมาแต่สมัยโบราณ ปัจจุบันใช้เป็นพรมแดนระหว่างไทยกับลาวในภาคเหนือ

อ้างอิง
-------

1. ↑  ภูสอยดาว อุทยานแห่งชาติภูสอยดาว
2. ↑  Walker, Andrew (1999). *The legend of the golden boat: regulation, trade and traders in the borderlands of Laos, Thailand, China, and Burma*. University of Hawaii Press. p. 179. ISBN 978-0-8248-2256-9. สืบค้นเมื่อ 27 June 2011.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **ทิวเขาหลวงพระบาง**




| * ด
* ค
* ก
ทิวเขาในประเทศไทย |
| --- |
| 
* จันทบุรี
* ดงพญาเย็น
* แดนลาว
* ตะนาวศรี
* ถนนธงชัย
	+ ถนนธงชัยกลาง
	+ ถนนธงชัยตะวันตก
	+ ถนนธงชัยตะวันออก
* นครศรีธรรมราช
* บรรทัด
* ผีปันน้ำ
	+ ขุนตาน
* พนมดงรัก
* เพชรบูรณ์
* ภูเก็ต
* ภูพาน
* สันกาลาคีรี
* สันกำแพง
* หลวงพระบาง

 |
**สันนิบาตแห่งชาติเพื่อประชาธิปไตย** (พม่า: အမျိုးသားဒီမိုကရေစီအဖွဲ့ချုပ်, อังกฤษ: National League for Democracy) หรือ **พรรคเอ็นแอลดี** เป็นพรรคการเมืองในประเทศพม่า ก่อตั้งเมื่อ 24 กันยายน พ.ศ. 2531 เพื่อต่อต้านสภาฟื้นฟูระเบียบและกฎหมายแห่งรัฐ ซึ่งเข้ายึดอำนาจการปกครองในนามของคณะทหาร ทำให้เกิดการจลาจลนองเลือดในเมืองใหญ่ของพม่าหลายเมือง ผู้ก่อตั้งพรรคได้แก่ อองซาน ซูจี อ่องจี และติ่นจู

อองซาน ซูจี ถูกจับกุมตัวในเดือนกรกฎาคม พ.ศ. 2532 ส่วนอ่องจีแยกตัวออกไปเมื่อเดือนธันวาคม พ.ศ. 2531 ทางพรรคส่งผู้สมัครรับเลือกตั้งในการเลือกตั้งทั่วไปเมื่อเดือนพฤษภาคม พ.ศ. 2533 และเป็นฝ่ายชนะ ได้ 392 จาก 485 ที่นั่ง ทำให้คณะทหารไม่ยอมรับผลการเลือกตั้งสมาชิกพรรคถูกคณะทหารปราบปรามจนแทบไม่เหลือสมาชิกพรรค ทางพรรคได้รับการผ่อนผันให้มีการประชุมพรรคได้ใน พ.ศ. 2541 แต่ต่อมาใน พ.ศ. 2543 ที่ทำการพรรคถูกสั่งปิด

ในการเลือกตั้งทั่วไปในประเทศพม่า พ.ศ. 2553 พรรคเอ็นแอลดีได้ประกาศคว่ำบาตรการเลือกตั้ง โดยไม่ส่งผู้สมัครเข้าร่วม ส่งผลให้พรรคถูกยุบตามเงื่อนไขในรัฐธรรมนูญฉบับล่าสุด ทำให้สมาชิกพรรคส่วนหนึ่งที่ไม่เห็นด้วย แยกตัวออกไปก่อตั้งพรรคใหม่ ใช้ชื่อว่า **National Democratic Force** หรือ พรรคเอ็นดีเอฟ และได้รับการเลือกตั้งจำนวน 16 ที่นั่ง

อ้างอิง
-------

* ไมเคิล ลีเฟอร์. พจนานุกรมการเมืองสมัยใหม่ในเอเชียตะวันออกเฉียงใต้ กทม. สำนักพิมพ์มหาวิทยาลัยธรรมศาสตร์. 2548.

1. ↑  Frangos, Alex; Patrick Barta (30 March 2012). "Once-Shunned Quarters Becomes Tourist Mecca". Wall Street Journal. สืบค้นเมื่อ 2 April 2012.[*ลิงก์เสีย*]
2. ↑  "Leftist Parties of Myanmar". เก็บจากแหล่งเดิมเมื่อ 7 August 2011.
3. ↑
**นายแพทย์ประเสริฐ มงคลศิริ** (เกิด 8 กันยายน พ.ศ. 2502) อดีตสมาชิกสภาผู้แทนราษฎรจังหวัดอุทัยธานี 2 สมัย มีลูกสาวคนเล็กชื่อ นางสาวเมธิกานต์ มงคลศิริ

ประวัติ
-------

นายแพทย์ประเสริฐ มงคลศิริ เกิดเมื่อวันที่ 8 กันยายน พ.ศ. 2502 เป็นบุตรของนายเง็กฮ้อ และ นางกิมเช็ง มงคลศิริ และเป็นพี่ชายของนายประแสง มงคลศิริ สำเร็จการศึกษาระดับปริญญาตรี แพทยศาสตรบัณฑิต จากคณะแพทยศาสตร์ศิริราชพยาบาล มหาวิทยาลัยมหิดล และ ปริญญาโท ศิลปศาสตรมหาบัณฑิต สาขารัฐศาสตร์ การเมืองการปกครอง จากมหาวิทยาลัยรามคำแหง

งานการเมือง
-----------

นายแพทย์ประเสริฐ ได้รับเลือกตั้งเป็นสมาชิกสภาผู้แทนราษฎรครั้งแรกในเดือนกันยายน พ.ศ. 2535 สังกัดพรรคประชาธิปัตย์ และได้รับเลือกรวม 2 ครั้ง 

พ.ศ. 2544 นายแพทย์ประเสริฐ ลงสมัครรับเลือกตั้งในพื้นที่เขต 2 จังหวัดอุทัยธานี ก่อนที่จะไม่ได้รับเลือกตั้ง โดยพ่ายแพ้ให้กับ นายนพดล พลเสน จากพรรคชาติไทย ต่อมา พ.ศ. 2550 นายแพทย์ประเสริฐลงสมัครรับเลือกตั้งอีกครั้ง ในสังกัดพรรครวมใจไทยชาติพัฒนา แต่ก็ไม่ได้รับเลือกตั้งอีกครั้ง และวางมือทางการเมืองในที่สุด

### สมาชิกสภาผู้แทนราษฎร

นายแพทย์ประเสริฐ มงคลศิริ ได้รับการเลือกตั้งเป็นสมาชิกสภาผู้แทนราษฎรทั้งหมด 2 สมัย คือ

1. การเลือกตั้งสมาชิกสภาผู้แทนราษฎรไทยเป็นการทั่วไป กันยายน พ.ศ. 2535 จังหวัดอุทัยธานี สังกัดพรรคประชาธิปัตย์
2. การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2539 จังหวัดอุทัยธานี สังกัดพรรคประชาธิปัตย์

เครื่องราชอิสริยาภรณ์
---------------------

* พ.ศ. 2543 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
* พ.ศ. 2540 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)

อ้างอิง
-------

1. ↑  ประวัติผู้สมัคร ส.ส.[*ลิงก์เสีย*] กรมการปกครอง
2. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย เก็บถาวร 2022-10-08 ที่ เวย์แบ็กแมชชีน, เล่ม ๑๑๗ ตอนที่ ๒๕ ข หน้า ๑๑, ๑ ธันวาคม ๒๕๔๓
3. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์ เก็บถาวร 2022-09-29 ที่ เวย์แบ็กแมชชีน, เล่ม ๑๑๔ ตอนที่ ๒๗ ข หน้า ๒๕, ๑ ธันวาคม ๒๕๔๐
**ฟูแลกู** (โปรตุเกส: *Fuleco*) เป็นตัวสัญลักษณ์ประจำการแข่งขันฟุตบอลโลก 2014 ในประเทศบราซิล ได้รับการออกแบบจากอาร์มาดิลโลสามแถบบราซิล (*Tolypeutes tricinctus*) ซึ่งเป็นอาร์มาดิลโลชนิดหนึ่งที่มีถิ่นกำเนิดในบราซิลและเป็นสัตว์ที่เกือบอยู่ในข่ายใกล้สูญพันธุ์ในบัญชีแดงของสหภาพเพื่อการอนุรักษ์ธรรมชาติ ฟูแลกูได้รับการเปิดตัวอย่างเป็นทางการเมื่อวันที่ 25 พฤศจิกายน ค.ศ. 2012 ในรายการฟังตัสชีกู (*Fantástico*) ซึ่งเป็นรายการบันเทิงรายสัปดาห์ในเครือข่ายโกลบู (*Globo*) ของบราซิล

งานออกแบบจากตัวอาร์มาดิลโลนี้ได้รับการคัดเลือกให้เป็นตัวสัญลักษณ์ของฟุตบอลโลก 2014 หลังจากที่ฟีฟ่าและคณะกรรมการจัดการแข่งขันในท้องถิ่นได้พิจารณางานออกแบบ 47 ชิ้นซึ่งเสนอโดยบริษัท 6 แห่งของบราซิล นอกจากนี้ยังมีการสำรวจความนิยมในกลุ่มเป้าหมายหลัก คือ เด็กชาวบราซิลอายุระหว่าง 5 ถึง 12 ปี ซึ่งชื่นชอบงานออกแบบจากตัวอาร์มาดิลโลของบริษัท 100% Design มากที่สุด ชื่อ "ฟูแลกู" มาจากการประสมตัวอักษรจากคำว่า "**ฟู**ชีบอ**ล**" (***fu**tebo**l*** แปลว่า ฟุตบอล) และ "**เอโก**โลฌีอา" (***eco**logia* แปลว่า นิเวศวิทยา) เข้าด้วยกัน ในวันที่ 26 พฤศจิกายน ค.ศ. 2012 ฟูแลกูได้รับการโหวตให้เป็นชื่อของสัญลักษณ์นำโชคตัวนี้ด้วยคะแนนร้อยละ 48 โดยชนะชื่อ "ซูแซกู" (*Zuzeco*) ซึ่งได้คะแนนร้อยละ 31 และ "อามีฌูบี" (*Amijubi*) ซึ่งได้คะแนนร้อยละ 21 จากการโหวตของชาวบราซิลกว่า 1.7 ล้านคน

ฟูแลกูเกิดเมื่อวันที่ 1 มกราคม ค.ศ. 2000 เขาเป็นตัวอย่างของเด็กรุ่นใหม่ที่ชอบใช้คอมพิวเตอร์และเครือข่ายสังคม เป็นอาร์มาดิลโลที่เป็นมิตร ใจดี ชอบพบปะผู้คน มีนิสัยอยากรู้อยากเห็นและชอบสำรวจ เขามีหน้าที่สนับสนุนการอนุรักษ์สิ่งแวดล้อมทางธรรมชาติและเผยแพร่วัฒนธรรมการกีฬา เขาชอบการเล่นฟุตบอลอย่างขาวสะอาด (fair play) โดยมีนักฟุตบอลที่ชื่นชอบที่สุดคือโรนัลโดและเปเล่ นอกจากนี้ เขายังชอบฟังเพลง (โดยเฉพาะเพลงบราซิล) ดูภาพยนตร์แอนิเมชัน อ่านการ์ตูน เล่นเกมในคอมพิวเตอร์ และชอบแกล้งเพื่อนให้งงเล่นด้วยการม้วนขดตัวเป็นลูกบอลระหว่างการแข่งขันฟุตบอล อาหารที่ชอบได้แก่ ผัก ผลไม้ ผลไม้แห้ง และเมล็ดพืช รวมทั้งมะม่วงหิมพานต์

อ้างอิง
-------

1. 1 2  Armadillo alert: Official Mascot introduced to the world เก็บถาวร 2016-03-05 ที่ เวย์แบ็กแมชชีน FIFA.com. Retrieved 12 January 2013
2. ↑  TyC Sports (November 26, 2012). "La mascota del Mundial ya tiene nombre" (ภาษาสเปน). คลังข้อมูลเก่าเก็บจากแหล่งเดิม (ข่าว)เมื่อ 2012-11-30. สืบค้นเมื่อ November 26, 2012.
3. ↑  FIFA.com (December 7, 2012). "Fuleco establishing himself as a Brazilian football great" (ภาษาอังกฤษ). คลังข้อมูลเก่าเก็บจากแหล่งเดิมเมื่อ 2017-06-01. สืบค้นเมื่อ June 9, 2014.
4. 1 2 3  FIFA.com (2014). "2014 FIFA World Cup Official Mascot: About me" (ภาษาอังกฤษ). สืบค้นเมื่อ June 9, 2014.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **ฟูแลกู**

* เว็บเพจฟูแลกูอย่างเป็นทางการ เก็บถาวร 2014-04-05 ที่ เวย์แบ็กแมชชีน (โปรตุเกส)
จอมพล **โมฮัมหมัด อัยยุบข่าน** (Mohammad Ayub Khan; อูรดู: محمد ایوب خان) เป็นผู้นำทางทหารและการเมืองในปากีสถาน เขาทำรัฐประหารยึดอำนาจรัฐในเดือนตุลาคม พ.ศ. 2501 และขึ้นเป็นประธานาธิบดีของปากีสถาน ระหว่าง พ.ศ. 2501 – 2512 จนเกิดการประท้วงใน พ.ศ. 2512 จึงลาออกจากตำแหน่ง

ประวัติ
-------

ข่านเกิดเมื่อ 14 พฤษภาคม พ.ศ. 2450 ในตำบลฮาซาราห่างจากราวัลปินดีไปราว 80 กม. บรรพบุรุษของเขาอพยพมาจากอัฟกานิสถาน เขาเริ่มศึกษาศาสนาอิสลามในมัสยิด จากนั้น เข้าศึกษาที่มหาวิทยาลัยอะลีการ์ 2 ปี แล้วจึงสมัครเรียนในโรงเรียนนายร้อบแซนเฮิร์ส จนได้เข้าศึกษาใน พ.ศ. 2469 และเข้ารับราชการในกองทหารอังกฤษในอินเดียเมื่อ พ.ศ. 2471 เขาได้เข้าร่วมรบในสงครามโลกครั้งที่สอง ในสมรภูมิที่พม่า หลังจากที่อินเดียและปากีสถานได้รับเอกราช ข่านได้รับราชการต่อในกองทัพบกปากีสถาน และได้เป็นนายพลผู้บัญชาการในปากีสถานตะวันออก ระหว่าง พ.ศ. 2491 – 2492 และได้เป็นผู้บัญชาการทหารบกแห่งปากีสถานใน พ.ศ. 2494

การเสียชีวิตของจินนาห์และลียากัต อาลี ข่านในเวลาใกล้เคียงกันทำให้เกิดปัญหาการเมืองในปากีสถานโดยเฉพาะการร่างรัฐธรรมนูญ จนมีการประกาศใช้ใน พ.ศ. 2499 แต่ก็มีปัญหาช่องว่างมากมาย เมื่อประธานาธิบดีอิสกันเดอร์ มีร์ซา ได้ประกาศยกเลิกรัฐธรรมนูญและประกาศใช้กฎอัยการศึกใน พ.ศ. 2501 ข่านจึงทำรัฐประหาร ในวันที่ 28 ตุลาคมปลดมีร์ซาออกจากตำแหน่ง

ข่านได้เริ่มนำประเทศเข้าสู่การปกครองระบอบประชาธิปไตย และจัดให้มีการเลือกตั้งทั่วประเทศเมื่อ พ.ศ. 2502 และเลือกตั้งประธานาธิบดีใน พ.ศ. 2503 ซึ่งข่านชนะการเลือกตั้งได้เป็นประธานาธิบดี และได้มีการแก้ไขรัฐธรรมนูญใน พ.ศ. 2505 และประกาศยกเลิกกฎอัยการศึกที่ใช้มาตั้งแต่ พ.ศ. 2501 การปกครองของข่านซึ่งประธานาธิบดีมีอำนาจค่อนข้างมากได้เน้นการปฏิรูปประเทศ ส่วนการเมืองระหว่างประเทศได้เป็นพันธมิตรกับสหรัฐ เข้าเป็นสมาชิกซีโต้ เมื่อเกิดปัญหาความขัดแย้งเกี่ยวกับดินแดนแคชเมียร์ในอินเดียทำให้เขาเลือกเป็นพันธมิตรกับจีน

การต่อต้านการปกครองของข่านเกิดขึ้นใน พ.ศ. 2511 เพราะเขาจับผู้นำฝ่ายค้านเข้าที่คุมขัง แต่เขาก็มีสุขภาพไม่ดีมาตั้งแต่เดือนมีนาคม พ.ศ. 2511 เขาได้ดำรงตำแหน่งประธานาธิบดีมาจนถึงเดือนมีนาคม พ.ศ. 2512 แล้วจึงลาออกให้นายพลยะห์ยาข่านขึ้นมาเป็นประธานาธิบดีแทน เขาถึงแก่อสัญกรรมใน พ.ศ. 2517 รวมอายุได้ 67 ปี

อ้างอิง
-------

* ศรีสุรางค์ พูลทรัพย์. จอมพลโมฮัมหมัด อัยยุบข่าน ใน สารานุกรมประวัติศาสตร์สากลสมัยใหม่: เอเชีย เล่ม 1 อักษร A-B ฉบับราชบัณฑิตยสถาน. กทม.ราชบัณฑิตยสถาน. 2539. หน้า 319 – 322